ກອງປະຊຸມສະຫຼຸບວຽກງານຄຸ້ມຄອງພະນັກງານ-ລັດຖະກອນທົ່ວນະຄອນຫຼວງວຽງຈັນ (ນວ) ປະ ຈຳໄຕມາດທີ III ແລະ ມອບລັດຖະກອນໃຫ້ພະນັກງານພະແນກພາຍໃນ ນວ ຈັດຂຶ້ນວັນທີ 9 ຕຸລາ 2019 ທີ່ຫ້ອງວ່າການປົກຄອງ ນວ ເປັນປະທານຂອງທ່ານ ບຸນໜາ ຜາທຸມມະວົງ ຫົວໜ້າພະແນກພາຍໃນ ນວ ມີທ່ານ ສຸວັນນີ ລັດຕະນະວົງ ຫົວໜ້າກົມຄຸ້ມຄອງລັດຖະກອນ ກະຊວງພາຍໃນ ພ້ອມດ້ວຍຫົວໜ້າພະແນກ ຮອງພະແນກ ກົມ ແລະ ພະນັກງານ-ລັດຖະກອນກ່ຽວຂ້ອງ ເຂົ້າຮ່ວມ.
ທ່ານ ກາບແກ້ວ ນາມມະຈັກ ຮອງຫົວໜ້າພະແນກພາຍໃນ ນວ ໄດ້ຜ່ານບົດສະຫຼຸບວຽກງານຄຸ້ມຄອງພະນັກງານ-ລັດຖະກອນທົ່ວ ນວ ປະຈຳໄຕມາດທີ III ວ່າ: ຕະຫຼອດໄລຍະຜ່ານມາໄດ້ເອົາໃຈໃສ່ຈັດຕັ້ງປະຕິບັດວຽກງານຄຸ້ມຄອງລັດຖະກອນ ຂໍ້ມູນ ຊີວະປະຫວັດ ເກັບກຳສະຖິຕິລັດຖະກອນ ຄົ້ນຄວ້າມີຄຳເຫັນ ແລະ ສະໜອງຂໍ້ມູນໃຫ້ແກ່ພາກສ່ວນກ່ຽວຂ້ອງໃນການແຕ່ງຕັ້ງຍົກຍ້າຍ ການປະຕິບັດວິໄນ ຫຼື ປົດຕຳແໜ່ງບໍລິຫານຂອງລັດຖະກອນໃນທົ່ວ ນວ ແລະ ອື່ນໆ ບົນພື້ນຖານການປະຕິບັດແນວທາງນະໂຍບາຍຂອງພັກ-ລັດ ໃນ 3 ໄຕມາດຜ່ານມາ ສາມາດເກັບກຳສະຖິຕິລັດຖະກອນທົ່ວ ນວ ໄດ້ທັງໝົດ 9.928 ຄົນ ຍິງ 5.387 ຄົນ ລັດຖະກອນຂັ້ນ ນວ 1.921 ຄົນ ຂັ້ນເມືອງ 2.914 ຄົນ ຄູ (ບໍລິຫານ) 5.093 ຄົນ ຄູຂັ້ນ ນວ 434 ຄົນ ແລະ ຄູຂັ້ນເມືອງ 4.659 ຄົນ ເລື່ອນຊັ້ນ-ເລື່ອນຂັ້ນປົກກະຕິ 27 ພາກສ່ວນ ເລື່ອນຊັ້ນ-ຂັ້ນຕາມອາຍຸການ (ພົ້ນຊັ້ນ) 6 ພາກສ່ວນ ເລື່ອນພະນັກງານເຝິກງານ 95% ເປັນພະນັກງານສົມບູນ 11 ພາກສ່ວນ ດັດແກ້ຊັ້ນ-ຂັ້ນຕາມໃບປະກາດສະນິຍະບັດ 8 ພາກສ່ວນ ກວດກາຜ່ານບັນຊີຈຳນວນພົນ 32 ພາກສ່ວນ ປະເມີນການປະຕິບັດວຽກງານພະນັກງານ-ລັດຖະກອນສຳເລັດ 6 ເມືອງ 14 ພະແນກການ.
ສຳລັບແຜນການປະຈຳໄຕມາດ 4 ທຸກພາກສ່ວນຕ້ອງເອົາໃຈໃສ່ສຶກສາອົບຮົມການເມືອງ-ແນວຄິດໃຫ້ພະນັກງານ-ລັດຖະກອນ ການຄຸ້ມຄອງພະນັກງານຕ້ອງປະຕິບັດຕາມກົດໝາຍວ່າດ້ວຍການຄຸ້ມຄອງພະນັກງານ-ລັດຖະກອນໃຫ້ທຸກພາກສ່ວນເປັນເຈົ້າການໃນການຈັດຕັ້ງປະຕິບັດ ການສະເໜີດັດແກ້ ເລື່ອນຊັ້ນ ເລື່ອນຂັ້ນ ເງິນອຸດໜູນຕ່າງໆຂອງພະນັກງານ-ລັດຖະກອນ ປັບປຸງການເກັບກຳຂໍ້ມູນໃຫ້ທັນຕາມກຳນົດເວລາ ແລະ ອື່ນໆ.
ຕອນທ້າຍກອງປະຊຸມຍັງໄດ້ມອບບັດພະນັກງານ-ລັດຖະກອນໃຫ້ພະນັກງານພະແນກພາຍໃນ ນວ 37 ຄົນຕື່ມອີກ.